ครม. เห็นชอบให้ปลากัดไทยเป็นสัตว์น้ำประจำชาติ เพราะเกิดประโยชน์ทั้งทางเอกลักษณ์วัฒนธรรมไทยและประโยชน์ทางเศรษฐกิจ
คณะรัฐมนตรี เห็นชอบให้ปลากัดไทยเป็นสัตว์น้ำประจำชาติ เพราะเกิดประโยชน์ทั้งทางเอกลักษณ์วัฒนธรรมไทยและประโยชน์ทางเศรษฐกิจพันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี กล่าวว่า คณะรัฐมนตรีเห็นชอบเสนอให้ปลากัดไทยเป็นสัตว์น้ำประจำชาติ โดยที่ผ่านมาคณะกรรมการเอกลักษณ์ของชาติ ได้พิจารณาความเหมาะสมของการประกาศ “ปลากัดไทย” เป็นสัตว์น้ำประจำชาติด้วยมิติวัฒนธรรมและประวัติศาสตร์ ที่กระทรวงวัฒนธรรม ได้ประกาศขึ้นทะเบียนให้ปลากัดเป็นมรดกทางวัฒนธรรมของชาติแล้ว มิติด้านประโยชน์ใช้สอย โดยปลากัดไทยได้ก่อให้เกิดประโยชน์ใช้สอยในหลายประการ โดยเฉพาะด้านการส่งเสริมการเพาะเลี้ยง และการสร้างนวัตกรรมด้านการเพาะพันธุ์นำไปสู่การค้าเชิงพาณิชย์ และก่อให้เกิดมูลค่าเพิ่มทางเศรษฐกิจอย่างมหาศาล นอกจากนี้ ยังสามารถนำไปใช้เป็นสัญลักษณ์การประมงเพื่อสะท้อนความเป็นไทยได้ และมิติด้านความเป็นเจ้าของและความมีเอกลักษณ์เฉพาะตัว สำหรับ “ปลากัดไทย” ชื่อวิทยาศาสตร์ Betta splendens นั้น เป็นที่รู้จักในระดับสากล ผ่านชื่อ ไซอะมิส “Siamese Fighting Fish” หรือ “Siamese Betta” จึงเป็นเครื่องสะท้อนอย่างชัดเจนว่า ปลากัดไทยนั้น มีต้นกำเนิดมาจากไทยและสามารถใช้เป็นเครื่องพิสูจน์ความเป็นเจ้าของได้ จึงเห็นควรให้ใช้เหตุผลนี้ประกาศให้ “ปลากัดไทย” เป็นสัตว์น้ำประจำชาติเพื่อแสดงความเป็นเจ้าของต่อไป